khistorydata/jeongjo-sjw-relations huggingface dataset:
정조 18년
掌令韓用鐸疏曰伏以臣昨隨諸僚聯陳短箚誠未上孚不但不賜允兪至有勿捧之命且有各自陳疏之敎臣惶愧隕越思所傾竭愚悃仰塞明旨之萬一以副我聖上側席求言於靜攝中之盛德至意而心營口吟兩日于玆矣然終不敢捨却此一事別有所論焉蓋聞人臣進言道有大小緩急今棄其大者急者而姑取其小者緩者以爲苟且塞責之計誠非分義之所敢出也自夏以來言路阻絶臺閣寂寥者近日臺臣雖甚疲巽豈出於故爲含默避事之計耶誠以其大且急者旣不能爲則小且緩者有不暇論以示不敢自處以言官之意以存沬飮之一段防閑也此臣所以飭敎之下徊徨趑趄竟不得不冒萬死而更陳焉嗚呼災不虛生必有所由上天所以仁愛而警告者必在於聖君明主之世蓋以其方寸對越與天參化故一念之差一事之諐隨類謫見捷如影響若不能風雷遷而日月更則天亦不復仁愛而警告之矣豈不懍然寒心哉今玆之旱亘月爲沴以類而求若執符契此天所以警動我殿下而修擧刑政之一大機會也嘗聞陽亢於上而不能接陰陰鬱於下而不能承陽則二氣乖隔厥災爲旱今日之事無乃有類於此者耶嗚呼日下悠悠萬事都不出於四字刀割而立民彝忍三字刀割悠泛度日使輿憤莫洩王章掃地緣此而殿下之擧措每出常度至于今四月滿朝波蕩民庶奔遑使千古所未有之事在於聖明之朝宗社之不亡只隔一髮至今追思膽寒骨顫自此以來殿下一以拒塞輿論杜絶公議爲事諫官則擧職而島竄大臣則讜言而筵罷設一巨防壓以雷霆夫國有法條所以防爲非而制民邪也今乃移此而爲拒言紊刑之資求之往牒亦有此否十四字刀割其爲陽亢而不能接陰孰有甚於此者自四月以後上自薦紳下至皁儓莫不聚首膽掉捫心血沸而終不能出一言而吐半辭達天聽而貢輿情以至於公車曠廢百度隳損其爲陰鬱而不能承陽亦莫甚於此者人事感於下而天道應於上一毫不僭昭昭如此休咎之徵以臣謏淺雖不敢妄證陰陽之感亦可以類推以殿下之明聖豈不能洞察於此理耶然亢旱之災猶屬餘事此不過仁天微有警告以發我殿下之亟改也殿下若不能惕然省悟割私伸公則過此以往國家實不知稅駕之所旱之爲沴亦何足道哉第以實心應天實政弭災之道言之則他般官邪民隱尙未暇及而卽此一事迺其所召唯有渙發聖旨快祛此防則霈然之澤不日將降而殿下乃反於此事一向牢拒昨日臣等之箚至命勿捧君臣之情志依舊相阻陰陽之孚和更無可望以此求言是猶欲入而閉門以此弭災是猶却步而求前也臣愚死罪竊以爲如臣等昨日之箚亟命喉司勿爲阻隔因賜允許然後天災可以救而言路可以闢矣且以金鍾秀事言之合啓纔允加律未已而遽下全釋之命噫其負犯前後三司之臚列備至許多罪惡華在一身邦憲之一日遷就猶切神人之憤況此無難宥還於大論方張之際乎且宥命雖下臺啓非停則肆然馳還自同無故之人心無忌殫去而益甚眼蔑紀綱殆無餘地雖政令間細失猶足以召災況此刑憲之廢墜一至於此者乎伏願亟思所以反汗之道則非但爲弭災之一助必能振君綱而正臣分矣且伊時傳敎中激之一字實欠大聖人中和之德雖知出於一時之敎臣愚死罪竊以爲聖上於平日涵養之工恐有所虧欠處蓋天下事理自有至正至當者而不出吾之一心方其未發也無所偏倚而湛然虛明及其接事之際各隨事理之至正至當者黎然順應是爲中和之德位天地育萬物之功實在於是矣我殿下聖學高明卓越百王有非愚臣所敢仰窺而殿下於近日政令間激之一字不無爲之累者夫事理者天下之所公共也人君曰是而有擧世以爲非者人君曰非而有擧世以爲是者此必有所以然之故惟宜究其正當之理旣得其理則或捨己而從人或捨寡而從衆惟其理之所在而我不與焉然後上下交洽人神胥悅太和洋溢而邪沴消遁矣殿下於近日果能行此乎且今玉候愆和中外焦憂大聖人節攝之方政宜靡不容極而湯劑之外頤養天和最爲要道臣聞心和則形和形和則氣和而天地之和應之矣宵旰憧憧敬天憂民之念一息靡弛則其於保嗇之節恐有所妨此實爲臣民之所煼迫而亦伏望涵養天和於蜟護之中以盡節嗇之道使吾一心之和感召天地之和則一念之間景星卿雲亦必有弭災之效矣且殿下臨御以後政令事爲孰非從戒愼恐懼中出來而今則尤有所益加聖意者回當慶日臣猥以邇列昵陪咫尺仰瞻元子宮天日之表岐嶷之姿中心慶忭曷有其極仍切惟念睿智方開事物漸辨蒙養之端此正其時胄筵啓沃他日臣子之責而目下誘導惟在於聖上之敖誨非但於動靜之間嬉遊之際隨事提掖切勿以幼時之娛樂而姑且放過事事物物恒存後日之戒而必察其端雖於玩好之物或有華麗侈靡者斥去勿近使之善道理與知俱開與識俱長殿下亦於一動一靜一事一爲必思貽燕永垂之謨必作遵守無弊之規以爲觀感於齔齠濡染於耳目則其效豈比於一二宮僚之時時輔導者乎萬歲太平之基實在於此矣更願益加聖念焉夫所難必者天道所可爲者人事方今旱熯無前農形幾至判歉四五日之內若得甘霈則或望有秋然不敢必也惟彼八域民庶荷聖上恤愛之澤年來屢經凶荒而幸得接濟然俗趨侈華而財源日竭財源日竭民生日窮堯舜之澤其或有未及博施者蔀屋之愁其或有未盡上徹者而若又歲歉則哀彼窮民將何以奠生乎凡事莫如預預則爲勞也少而爲施也廣幸望申飭各道道臣預思鳩穀濟飢之方亦令廟堂及掌財之臣料量區劃若何可以應經費常入之數若何可以需使蓋不虞之用假令連年告歉則又將何以應供接濟乎勿爲苟且之計深思長久之道捐尾閭之費革侈華之風然後國可以爲國民可以不窮矣顧臣愚昧倀倀無覩而昨箚所論未蒙允兪何敢以見職自處刺口論及他事而求助旣摯不容泯默略控愚見惟殿下栽察焉仍伏念臣百無肖似猥忝科第上以荷洪造下以籍先蔭出身纔五年翶翔三司踐歷華顯涯分已溢濫竊已極惟臣平日所自期者只在於筋力奔走不避夷險以報前後如天之恩而其奈才未猶人事不應心一奉試命爲僨職辱國之身再叨諫官抱隨行逐隊之愧自此以還撫躬慙悼無面周行自知甚明無一可取惟願杜門誦過鏟跡朝端不復重玷恩造貽羞先祖矣間者除旨聯翩分義是懼章皇承膺揚揚彯纓是豈臣之本心哉亦緣於未嘗一陳血懇仰達黈纊故因循至於此職而盤礴自如也顧臣庸闇疎愚爲世聾瞽所仰恃者惟聖明之察臣而憐臣也伏願天地父母察臣之無可用憐臣之必復僨誤亟命鐫改臣職名仍令銓曹勿復檢擬俾遂樗散之性以卒生成之澤千萬幸甚臣無任云云省疏具悉諸陳中可以留意者當留意爾其勿辭察職
정조 18년
甲寅七月十三日辰時上御重熙堂藥房入診入侍時都提調洪樂性提調鄭昌順副提調鄭大容右副承旨尹行任記事官鄭文始記注官金良倜記事官吳泰曾檢校直提學徐有防原任直提學徐鼎修檢校直提學金載瓚一直提學徐龍輔醫官金孝儉金光國周命新李敬培李周憲張宅祚吳仁豐卞以次進伏訖樂性等曰日間聖體調攝若何上曰到今頭癤猶屬餘症大抵自五月念後專廢寢睡數日以來頭疼轉甚疹厲遍身時或眩昏復添喘氣昨今痢漸諸症俱係不輕是爲最悶樂性等曰臣等久未登筵議藥凡節只憑醫官口傳而其所口傳亦不分明下情不勝焦鬱及承聖敎症形諸節下情不勝悶煎矣醫官使之入診何如上曰唯孝儉等以次診察訖上曰爾等有何所見乎孝儉等曰臣等仰察聖候議定湯劑加減倉廩散似是當劑矣上曰方文書入昌順曰聖候若此臣等之焦迫何可盡達而直宿節次當依例擧行矣上曰不必如是張大矣昌順曰然則臣等當輪回入直矣上曰此亦不緊矣上曰亢旱殆涉數旬爲民事渴悶矣樂性曰如臣無似忝叨首揆不能贊揚聖化以致災異之如此每勤聖念而憧憧乞賜遞免是臣區區之望也上曰卿言過矣災異之致必有所以昨下求言之敎矣昌順曰亢旱雖甚可悶民情庶不至遑急且列邑或得驟雨之霔灑而當此聖候調攝之時不宜過加用慮以妨保嗇之道伏願聖明寬恢憧憧之念以殿下方寸對越之誠甘霔之霈然將不待數日惟乞留念於節宣之方焉上曰卿等退去湯劑卽爲煎入可也上曰大提學洪良浩牌招再次祈雨祭祭文使之製進出榻敎上曰進御加減倉廩散一貼煎入出榻敎仍命退諸臣以次退出
정조 18년
甲寅七月十三日酉時上御重熙堂右副承旨同副承旨入侍時右副承旨尹行任同副承旨李益運記事官鄭文始記注官金良倜記事官吳泰曾以次進伏訖上曰提調奉常提調入侍賤臣承命出傳與藥房提調鄭昌順奉常提調徐有防偕入進伏上敎有防曰卿則淸齋後明日祭物監封可也昌順曰湯劑進御之後聖體若何上曰諸症不知其差減矣上曰監試照訖節目禮判見之乎昌順曰鄕儒之無公文不得許赴京試之定式尙未啓下故本曹未及擧行矣上曰豈有如許法例無論京鄕儒生之任其觀光此是美規且鄕儒之不赴京試係是大更張則豈可猝然變改且非永久遵行之道乎勢將及今變通矣命書傳敎曰向因前禮判閔鍾顯以照訖講申明嚴飭事草記中鄕儒之願赴京試者許赴漢城試之語意謂鄕儒來赴依前通瀜云矣今聞禮判言始覺該曹擧行之與草記大相反以鄕儒爲名者雖有公文勿赴京試云豈有如許不成說之定式又豈敢草記則如是行會則如彼乎邦畿千里維民所止況京城爲八方之根本而今於京與鄕區而別之俾不得相混者豈有如許氣像乎若非今日之覺悟鄕儒拘於新式將不得來觀京試渠輩之落莫姑無論朝廷之擧措當如何前禮判擧行之矛盾可謂求說不得照訖嚴飭猶屬末務此則因其法而修明之至於鄕儒之勿觀京試何益於防奸豈非可笑之甚自今番冒入之弊已不可禁設或令行於今番又自後式年必蕩然如許可笑之事不若初不創始之爲好一言以蔽之曰京城所重與諸道之一方不同今或以初試不遠行會已久有難之者至有外方增額之說朝廷先觀事面豈不萬萬苟且旣覺其本事何可踰日當該前判書閔鍾顯亟施不敍之典鄕儒勿觀京試草記及行會竝勿施事令該曹卽爲知悉上曰進御加減倉廩散前方中羌活獨活柴胡前胡川芎連翹各三分倭黃連加二分一貼更爲煎入出榻敎仍命退諸臣以次退出
정조 18년
行都承旨鄭大容坐直行左承旨洪聖淵坐行右承旨洪義榮坐左副承旨韓晩裕坐右副承旨尹行任坐直同副承旨李益運坐注書鄭文始仕直一員未差事變假注書尹濟弘仕
정조 18년
藥房都提調洪樂性提調鄭昌順副提調鄭大容啓曰伏未審夜間聖體調攝若何寢睡水剌之節何如昨日連進湯劑之後頭部癤患便道痢症果有差勝之效乎臣等率諸御醫趁早入診詳察聖候議定繼進當否爲宜臣等不任終宵憂慮敢來問安竝此仰稟答曰知道登筵時議藥宜矣
정조 18년
傳于洪聖淵曰右副承旨馳詣宗廟景慕宮奉審摘奸以來
정조 18년
傳于洪義榮曰右承旨左副承旨分詣受香所奉審摘奸以來
정조 18년
傳于洪聖淵曰留院上疏入之
정조 18년
持平洪秉臣上疏曰伏以臣伏見再昨傳敎下者奉讀以還感激于中有以知我聖上憂民求助之盛德也嗚呼自春徂夏雨暘時若耕耨不愆屢豐之慶庶幾可待而奈之何數旬之旱居然爲災反此大熟之兆將成無靑之憂十行絲綸懇懇於爲萬民爲三農一哉王心大哉王言此豈非一德孚格災異可消之機會也哉感而遂通天之所以應乎物也誠不無動聖人之所以格乎天也是以古之明王哲辟莫不以實心實政爲茂對之要求治之本伏願聖明亟加睿念以誠之一字終始靡替政令做錯莫不以是而爲本于以體群下之情于以答上天之心則亦何災之不可消乎嗚呼近日以來言路之不闢此固賤臣溺職之罪而人臣進言亦云難矣雖使開心見誠和顔色而受之猶恐其不敢盡況震之以雷霆之威加之以霜雪之嚴章奏之間使不得言其敢言之言則雖有憂愛願忠之士孰敢爲殿下犯禁乎臺奏乍發旋竄海島聖心牢拒便成鐵限二字刀割二字仍作時諱無論疏啓莫敢開喙一行半刀割言路譬之於身則血脈也血脈不通則百體痞塞毛髮受病此理之所必然也豈不爲上干天和以召旱乾之災乎伏乞聖明克恢山藪之量洞開言路上以答天心之仁愛下以釋群情之抑鬱焉臣於目下第一大經大義旣不敢開口不宜攙論他事以是泯默三日于玆矣促敎屢下義難瀆擾草草蕘說尾附愚見焉夫自古人君之遇災圖弭者莫不以誠回天何者成湯躬行桑林之禱而七年之旱不能爲殷國之災太宗口呑飛蝗之毒而千里之霈反成唐民之祥此皆誠心所到天必卽應天人相與之際豈不大可懼哉噫以殿下上聖之姿知周萬機懋昭一德祖宗之舊典畢擧陶鑄之新化溥洽政無不行治無不具宜乎周年屢登齊飢不告而奈之何旱熖之災若是其甚乎或者不知不識之中政有所未修而然歟治有所未極而然歟陽德獨運於上螢光無補於下政無大小事無巨細皆自上躬無君逸臣勞之義有君無臣之歎於玆益甚然則可以爲盛德事不可謂之衮闕也明矣伏乞自今以往庶政之大者庶務之重者外分副有司無致酬應之煩則是臣區區之望也生民之休戚係於守令之賢否而政注之臣孰不欲殫誠對揚而第恐知人之鑑不明一或有誤擧之失則其爲下民之憂孰甚於此哉漢代良吏雖不易得才不借異代則豈無分百里之憂者乎纔經名都高大其門者有之秋毫不犯官民俱空者有之則烏在其擇才任官之意乎時政之得失從此可辨而民隱所關豈非軫念處乎久不聞官邪之規者亦豈無其由乎彈筆才泚戈戟已尋竝與薄過細疪而猶不相規則互警之意果安在哉官未得人民隱由是而益甚殫墨不行而貪風漸熾所以有識者深憂遠慮者也嗚戲今日殿下所當務者非唐堯阜財解慍之治乎財竭之歎莫今日若也民窮之患亦莫如今日則欲救其弊苟求其源則昭儉德也恤民隱也況今亢陽爲災豐歉未分嗣歲之國計民憂有不可言者惟殿下以昭儉德爲恤民之方以阜民財爲解慍之本預軫節用之道則其於消弭之策豈云小補也哉伏願殿下克懋崇儉之德益軫躬率之化俾有於變之治焉省疏具悉諸條當留意矣
정조 18년
持平南履翼上疏曰伏以臣昨隨諸僚冒陳短箚原本還下責敎截嚴使之別有所陳臣誠惝怳慙恧不知所以仰對者噫國家之所當務自有先後臺閣之所當言亦有緩急處可言之地當求言之會苟論其當先而最急者則二行刀割鉗制衆口杜塞群言上下之情志相阻朝野之憤鬱如沸職在三司者進不得發啓伸討退無以引義自靖一味沁泄自歸緘結此雖臣等不忠不誠之致而近日之言路卽殿下自閉之也今玆仁天之警降以亢旱之酷雨暘調適之餘一簣虧功田野茁穎之際三農缺望災必不虛咎豈無由我殿下積誠於方寸之禱憂民於靜攝之中珪辟徧擧絲倫繼降藹然求助之德博詢弭災之方此誠臣等盡言不諱之秋而今日之言亦殿下自開之也然而當討而不得討進言而不見用則今日之開猶昔日之閉也臣不敢知以我殿下遇災求言之誠獨於懲討一事不許開口者抑以爲災不由此而然歟伏想夙宵對越之地淸燕省察之際必有念及於此筒義理而輾轉過擧遠而不復日月之更恐不當如是天地之大安得無小憾乎臣誠愚昧蒙陋固無昌言嘉謨之可以裨補民國者而時値修省職忝言責張網車輪之埋義在當先蘇軾浙燈之細言有不暇此所以不避嚴畏屢瀆而不知止者也惟殿下惕然改悟赫然威斷臣等昨日之箚卽許捧入亟賜允愈使言路洞闢義理得伸則天地交泰陰陽胥和將何災之不消而何祥之不致乎且臣於向日金鍾秀特放之命竊不勝憂慨之弸中噫以若負犯之至重豈容典章之倖逭而纔允臺啓旋降全宥刑政之倒置隄防之壞決更無地其可曰國有法乎亦願速賜反汗以嚴邦憲焉臣於懲討未得請之前義不敢以臺閣自居而聖敎勤摯至誠測怛詢之以闕失勉之聖上一心昭格百度皆貞凡所以敬迓天休導揚和氣之方靡有餘蘊聖朝無闕政謂此時而獨奈有君無臣上勞下逸儀式簿書之微輒煩提飭贊襄宣布之地未見對揚是以有時激惱辭敎每欠於和平隨事董察施措或涉於叢脞此莫非在廷臣隣不能憂國如家之致而大聖人涵養之工亦或有未盡而然夫明君治世上天之責備尤深故殷湯之聖也周宣之哲也桑林雲漢不免爲災今日之旱槪可見天人相與之際也顧今紀綱之虧壞財用之匱乏詔獄之或有滯冤字牧之未盡遴擇何莫非召災之一端而苟求其本則亶係於萬化之源惟殿下審察於幾微之際加勉於存省之工召卿雲於一念退熒宿於三言則應天以實之效恐不外是矣噫紀綱之於人國如家之有間架田之有溝塍一或隳紊則國不爲國矣今日紀綱可謂末如之何而殿下亦嘗以是屢發中朝之嘆矣貴賤之名分漸替閭里之踰濫滋甚猥雜之說無難蹕路之呈籲瑣微之事或多市瘼之混奏以至頑民之恐動官庭輒勵世之方焉我國褊小崎嶇山河財用不敷自古已然而公私匱乏莫今爲甚九年之蓄尙矣無論而太府公倉半擁虛簿三澣之衣導之以儉而豪家富室尙多侈費一遇豐稔不惜浪戾之棄太半遊食競尙鮮美之風如是而民力何以得紓天戒安得不臻乎我殿下苦心至意常在於祛奢從約尙何待臣言之仰勉而凡係節省之要益加留意導一世於風行草偃之休焉至若遇冤察冤周典攸載共理惟良漢制可攻以聖上字恤黎元之仁愼簡守宰之衷宜無一夫之抱枉庶致百里之得人而民俗不淑疑讞漸滋吏道旣衰廉約寡聞逖彼下邑哀我愚氓安知無齎恨鬱結受困侵漁者哉臣謂趁此遇災之日亟命有司之臣淸理犴狴詢察民隱另擇循良不替分憂以爲消弭之實政焉如臣迂疎不暗世務初旣有蘊蓄經綸藉手於平日又不敢張皇文字取眩於一時草草數條便同陳腐而切時之弊對症之藥亦恐不越乎此惟聖明勿以人而廢焉省疏具悉諸條當留意附陳淸理犴狴詢察民隱兩條付之廟堂回啓稟處
정조 18년
甲寅七月十四日辰時上御重熙堂藥房入診入侍時都提調洪樂性提調鄭昌順副提調鄭大容記事官鄭文始記注官金良倜記事官吳泰曾檢校直提學徐有防原任直提學徐鼎修檢校直提學金載瓚一直提學徐龍輔醫官金孝儉金光國周命新李敬培安昌禧吳仁豐卞以次進伏訖樂性等曰夜間涼意頗生調攝中寢睡水剌之節若何上曰昨因日候之頗涼寢睡稍勝於日前而大體則別無加減遍身疹類微有燥澁之慮第昨日湯劑進御之後略有思食之念是或爲一分差道耶今日議藥問於諸醫也孝儉依昨日方文今日更進一貼宜矣上曰後當日再進御耶孝儉命新等曰涼劑之進御已過三十貼今此倉廩散雖是發表氣之劑稍異於涼劑而亦不可過度進御今日一貼煎入之後觀勢議定宜矣樂性等曰醫官之言其在愼重之道實合穩當矣上曰然則卽爲煎入可也上曰進御倉廩散一貼煎入出榻敎上曰進御消暑敗毒散一貼煎入出榻敎上曰王大妃殿進御六和湯自今日一貼式煎入出榻敎仍命退諸臣以次退出
정조 18년
行都承旨鄭大容別入直行左承旨洪聖淵坐行右承旨洪義榮坐直左副承旨韓晩裕坐右副承旨尹行任內閣進同副承旨李益運坐直注書鄭文始別入直一員未差假注書趙台榮仕直事變假注書尹濟弘仕
정조 18년
藥房都提調臣洪樂性提調臣鄭昌順副提調臣鄭大容啓曰伏未審夜間聖體調攝若何寢睡水剌之節何如臣等伏聞醫官所傳之言則癤患有加熱候無減再進湯劑終宵煩悶臣等尤不勝萬萬焦灼之至藥院之如例直宿斷不可已而臣等率諸御醫趁早入診詳察聖候爲宜臣等無任憂慮之至敢來問安竝此仰稟答曰入侍
정조 18년
大殿王大妃殿惠慶宮中宮殿內閣政院玉堂口傳夕問安答曰知道
정조 18년
尹行任啓曰備邊司郞廳來言今日賓廳日次而無時急稟定事不得來會云矣敢啓傳曰知道
정조 18년
尹行任啓曰臣以入直禁軍戎器點考下直進去之意敢啓傳曰知道
정조 18년
尹行任啓曰臣依定式進詣仁政殿月臺入直禁軍戎器點考皆無頉仍以傳敎內辭意勞問則亦皆好在云敢啓傳曰知道
정조 18년
傳于洪義榮曰右承旨右副承旨入侍
정조 18년
以慶尙左兵使李禹鉉右兵使白師誾狀啓禁御兩營上番軍照檢上送次離營事傳于李益運曰祈雨祭設行之時兵使點軍之行爲弊不少若値農節營將虞候亦多狀請代行之例道伯之無一言不可無責推考令廟堂枚擧分付本道及他道
정조 18년
尹行任以備邊司言啓曰持平南履翼上疏批旨附陳淸理犴狴詢察民隱兩條付之廟堂回啓稟處事命下矣取見其疏本則以爲遇旱察冤周典攸載共理惟良漢制可考以聖上字恤黎元之仁愼簡守宰之衷宜無一夫之抱枉庶致百里之得人而民俗不淑疑讞漸滋吏道旣衰廉約寡聞逖彼下邑哀我愚氓安知無齎恨鬱結受困侵漁者哉趁此遇災之日亟命有司之臣淸理犴狴詢察民隱另擇循良不替分憂以爲消弭之實政爲辭矣朝家欽恤之德洽于民心旣倣宋朝美制洗滌枷械修掃牢獄等節著爲夏令明詔中外審理之不足又命道臣之新莅者三朔內審覈以聞則庶或無冤獄之可以干和而從古遇旱消弭之策必以理庶獄爲先臺臣所論亦可謂當務內而秋曹外而諸道亟令親執獄案當錄啓者錄啓當疎放者疎放仍以枷械之洗滌牢獄之修掃申明嚴飭俾散煩鬱之氣至於詢察民隱或有繡衣之潛行或有原隰之周諮而此則在於造化之默運非所敢仰請而究其本則莫過於臺疏所陳擇循良三字而近來政注每患爲人擇官未見爲官擇人假如振淹滯則只取其振淹滯之名而未嘗訪問其淹滯中字牧之才設使至公無私何關於生民之休戚哉臣謂自今薦法各以其人之能否長短懸註於名下以爲銓官考據之地若其所薦之人有故犯怙縱之罪薦主亦論以減等之律則庶有一分效益於擇循良察民隱之道而事係變通上裁何如傳曰允擧主坐律自有常憲今不必更創新式矣
정조 18년
禁府啓目前判官尹鉉錫原情云云傳旨內辭緣泛稱遲晩刑推得情何如判付啓除刑推議處爲良如敎
정조 18년
甲寅七月十五日卯時上御重熙堂藥房入診入侍時都提調洪樂性提調鄭昌順副提調鄭大容右副承旨尹行任記事官鄭文始記注官金良倜記事官吳泰曾醫官金孝儉金光國周命新李敬培李周憲朴春源吳仁豐丁希泰以次進伏訖上曰時原任大臣入侍賤臣承命出傳與領府事蔡濟恭判府事朴宗岳金憙右議政李秉模等偕入進伏樂性等曰夜來聖候調攝若何上曰昨日午前頗有減勢意謂藥效忽自申後諸症如期復發夜深後疹癤刺痛裏亘外重坐臥俱不便症甚可苦故更進湯劑少無分效達宵苦劇誠爲苦矣樂性等曰醫官使之入診議藥何如上曰第令議藥也命新曰夜來症候或爲表氣發散而然更進昨日湯劑似爲穩當矣希泰曰昨日方文中加荊芥防風進御似宜矣樂性曰局方醫官非不精明其在審愼之道宜乎博詢群議之爲好故方外略有名稱於術業者五六使之待令矣上曰古亦有因大臣筵達別爲權着冠帶診候之例諸大臣適皆登筵以爲如何濟恭曰近來醫術亦不如古且渠輩旣非扁鵲則一次入診何敢議藥乎宗岳憙曰臣等亦無他見矣秉模曰愼重之道廣詢議藥似好矣上曰第令各書所懷以入可也上曰近日旱氣可悶矣濟恭等曰以我聖上夙宵對越之誠不日之內想得甘霔之霈然而且聞郊外所聞則雖似驟雨多寡不適而亦不無霔灑之處足可救急云矣上曰致災之由必有所以予方爲民事又添一病矣濟恭等曰靜攝中不必如是過慮矣上曰憊難酬接卿等退去仍命退諸臣以次退出
정조 18년
甲寅七月十五日午時上御重熙堂右承旨入侍時行右承旨洪義榮記事官鄭文始記注官承膺祚記事官吳泰曾以次進伏訖上敎義榮曰俄命醫官更爲議定當進湯劑承旨往傳于都提擧博詢議定以稟可也仍命退承史以次退出
정조 18년
藥房都提調臣洪樂性提調臣鄭昌順副提調臣鄭大容啓曰伏未審夜間聖體調攝若何寢睡水剌之節何如昨伏承口啓批旨有更觀晩後或夜朝動靜議藥之敎臣等姑待下敎仍致湯劑之間斷區區下情益不勝焦鬱臣等率諸御醫趁早入診詳察聖候議定當進湯劑爲宜無任終宵憂慮之至敢來問安竝此仰稟答曰知道
정조 18년
傳于鄭大容曰藥房入侍
정조 18년
李益運啓曰領府事蔡濟恭判府事朴宗岳金憙右議政李秉模爲承候來待矣傳曰入侍
정조 18년
傳于李益運曰右承旨右副承旨同副承旨入侍
정조 18년
傳于尹行任曰軍士房承旨入侍
정조 18년
洪義榮以吏批言啓曰各道掌試都事當以侍從差出而忠淸都事李安默慶尙都事黃乃正全羅都事孫會慶黃海都事李基禎江原都事洪光一咸鏡都事金洛一平安都事車敬鎭俱未經侍從依例改差何如傳曰允
정조 18년
有政吏批判書金載瓚參判黃昇源進參議未差行右承旨洪義榮進以柳誼爲大司諫趙鎭寬爲右尹洪秀輔爲判義禁鄭民始爲典醫提調具㢞爲同春秋安必濟爲監察李是銓爲司宰主簿趙翼鉉爲綾州牧使李弘源爲淳昌郡守徐有鍊爲忠淸都事李錫夏爲全羅都事張至顯爲慶尙都事金熙稷爲黃海都事李儒修爲平安都事洪秀晩爲江原都事柳憲周爲咸鏡都事崔顯重爲忠淸左道京試官李相璜爲全羅左道京試官朴鍾淳爲慶尙左道京試官朴崙壽爲平安南道京試官
정조 18년
兵批判書具庠病參判柳誼入直進參議姜彝正參知李祉永病右副承旨尹行任進副司直李集斗鄭致淳李羽晉李義鳳已上單付
정조 18년
以光陵參奉望筒傳于鄭大容曰尙瑞副直長闕陞時參奉之代差出
정조 18년
吏批再政以宋倫載爲章陵參奉知春秋單具㢞尙瑞副直長單宋倫載單付事承傳以李審度爲章陵參奉故府使梁塤贈慶尙左水使贈職事承傳
정조 18년
洪義榮以禮曹言啓曰京外孝烈人報來者自庚戌至癸丑合爲一百七十人依定式前判書臣閔鍾顯與亞三堂齊會相議分等報于議政府如署經之例各爲別單錄置而未及入啓矣今始書入之意敢啓傳曰知道
정조 18년
洪義榮以內醫院都提調提調意啓曰醫人趙宗協議藥同參加差待窠陞實事命下矣令該曹口傳付軍職冠帶常仕何如傳曰允
정조 18년
尹行任以兵曹言啓曰今七月十七日武臣堂上朔試射日次而祈雨祭齋戒相値不得爲之之意敢啓傳曰知道
정조 18년
以禮曹烈女鐵山故學生鄭德泌妻林氏置之別單判付內鐵山鄭德泌妻林氏段從容就盡其情切惻不可以已施復戶之典置之勿論秩特施掉楔以聳遙俗爲良如敎
정조 18년
以禮曹忠婢安東故私婢英梅復戶別單判付內婢死而主生慷慨倉卒不顧渠軀旌奬之擧不可闕也就其滙漂之石刻而旌之侑以洩之事分付道臣爲良如敎
정조 18년
甲寅七月十六日卯時上御重熙堂藥房入診時原任大臣承候入侍時都提調洪樂性提調鄭昌順副提調鄭大容記事官鄭文始記注官承膺祚記事官吳泰曾領府事蔡濟恭判府事朴宗岳金憙右議政李秉模檢校直提學徐有防原任直提學徐鼎修檢校直提學金載瓚一直提學徐龍輔醫官金孝儉金光國周命新李敬培李周憲李敏德吳仁豐丁希泰以次進伏訖樂性等曰夜來聖體調攝寢睡之節若何當進湯劑尙未議定下情不勝焦迫矣上曰寢睡之專失無異前日疹癤略有減勢矣樂性等曰醫官使之入診更議湯劑好矣上曰局方醫官都是陳腐之見方外醫官或有可問者否濟恭曰儒醫中李世延頗有名稱矣樂性曰陽智縣監洪旭浩頗詳於醫藥使之待令何如上曰第分付畿營可也宗岳曰朴興福爲名者亦有名稱矣上曰竝使之待令也上曰湯劑觀勢更議卿等退去藥院詳議以稟領府事老人勢難逐日入來明日勿爲入來可也宗岳曰今此別遣使臣所重有在則拜表日字先於節使之行事體當然而以已例言之乙亥丙申庚子三行別使前期節使六七日發行今番進賀使拜表吉日亦依此擧行何如上曰依爲之宗岳曰在前行中員役之如數帶去不無弊端多有減省之例今番亦依此減額何如出擧條上曰依爲之上曰內閣政院玉堂夕問安勿爲之出榻敎仍命退諸臣以次退出
정조 18년
甲寅七月十六日辰時上御重熙堂都承旨右承旨右副承旨同副承旨入侍時行都承旨鄭大容行右承旨洪義榮右副承旨尹行任同副承旨李益運假注書趙台榮記注官承膺祚記事官吳泰曾幼學李世延醫官徐文行南有淇趙宗協玄商興吳天根金光洙以次進伏訖上曰方外醫生以次進奏姓名可也徐文行等以次仰奏姓名訖上曰儒生李世延使之進前可也世延進伏上曰目今諸症專由膈氣之有升無降又有濕痰之所致進御何劑則可以得效乎世延曰聖候姑未及詳察有難猝乍間仰對矣上曰爾其入診可也世延診察聖候訖上曰脈道何如世延曰脈候果然沈而盡美矣第今諸症候非由於暑症候胃口素有之熱氣適値暑熱以致諸症矣上曰議定當進之劑可也世延曰以臣賤見則通聖散恐合當進之劑矣上曰所進湯劑俱是冷劑尙未見效矣世延曰凡於疹癤症候俱合是劑故敢陳愚見矣上曰今於倉卒似難質定退歸藥院爛商後書進方文可也命退諸臣以次退出
정조 18년
甲寅七月十六日午時上御重熙堂禮房承旨入侍時行右承旨洪義榮假注書趙台榮記注官承膺祚記事官吳泰曾以次進伏訖上命書傳敎曰以今旱氣之愈甚敢不躬將珪璧以效代犧之誠顧此病勢難以自力又當遣官虔禱以冀霈然不卜日遣正卿于北郊行三次祈雨祭使之明日受香上曰大提學洪良浩牌招三次祈雨祭祭文製進出榻敎命退承史以次退出
정조 18년
甲寅七月十六日申時上御重熙堂軍士房承旨入侍時右副承旨尹行任記事官鄭文始記注官承膺祚記事官吳泰曾以次進伏訖上曰同副承旨入侍賤臣承命出傳同副李益運進伏上命書傳敎曰若爲次對則欲問大臣諸宰決之姑難爲之渠雖僅還渠家無異死於國事豈不可矜況效勞最苦者乎故府使梁塤特贈水使又命書傳敎曰孝烈抄啓每歲首禮曹就議於政府分等區別啓聞卽應行之式而朝筵聞禮判言積置者已六年而前禮判閔鍾顯所抄甚爲精簡使之因其已書之別單啓下矣當此悶旱之時此亦屬於揚善發幽之一端旌復食物令廟堂申飭京外卽爲擧行上曰政官牌招開政出榻敎仍命退諸臣以次退出
정조 18년
行都承旨鄭大容別入直行左承旨洪聖淵坐行右承旨洪義榮坐左副承旨韓晩裕坐直右副承旨尹行任坐直同副承旨李益運坐注書鄭文始仕一員未差假注書趙台榮仕直事變假注書尹濟弘仕
정조 18년
藥房都提調臣洪樂性提調臣鄭昌順副提調臣鄭大容啓曰伏未審夜間聖體調攝若何寢睡水剌之節何如昨日口啓批旨有更待明朝診筵議定湯劑之敎矣臣等率諸御醫趁早入診詳察聖候議定當進湯劑爲宜臣等不任終宵憂慮之至敢來問安竝此仰稟答曰知道入侍時湯劑議定宜矣
정조 18년
尹行任啓曰來二十一日朝參日次矣敢稟傳曰停
정조 18년
洪聖淵啓曰領府事蔡濟恭判府事朴宗岳金憙右議政李秉模爲承候來待矣傳曰入侍
정조 18년
傳于洪義榮曰禮房承旨馳詣受香所奉審摘奸以來
정조 18년
傳于尹行任曰右副承旨入侍
정조 18년
吏曹口傳政事以李勉兢爲禮曹參議
정조 18년
傳于尹行任曰大臣擧條批答如是誤書文不成說捧入承旨爲先推考當該注書拿問嚴處
정조 18년
傳于洪義榮曰兵曹參判柳誼仍任前職
정조 18년
甲寅七月十七日卯時上御重熙堂藥房入診時原任大臣承候入侍時藥房都提調洪樂性提調鄭昌順副提調鄭大容同副承旨李益運記事官鄭文始假注書趙台榮記注官金良倜記事官吳泰曾原任直提學徐鼎修一直提學徐龍輔原任直閣尹行任領府事蔡濟恭判府事朴宗岳金憙右議政李秉模醫官金孝儉金光國周命新李敬培李周憲張宅祚吳仁豐丁希泰以次進伏訖樂性等曰昨伏承史官口傳則申後聖候不如朝晝云下情不勝焦迫夜來寢睡諸節若何上曰疹癤之表症似有減勢膈間熱氣之上升無異前日寢睡全失此爲可悶矣樂性等曰寢睡之全失此尤諸症中最可悶迫者矣儒醫洪旭浩李世延方令待令矣使之入診聖候議定湯劑宜矣上曰唯陽智縣監洪旭浩幼學李世延等以次入診訖上曰爾等所見何如旭浩曰診察聖候似是胃口痰壅風熱上升之致矣上曰然則當進何劑旭浩曰以臣賤見猝難議藥退歸藥院更考方書詳思仰達矣上曰然則退與諸醫詳議以稟可也上曰內閣政院玉堂問安勿爲之出榻敎上敎濟恭曰卿等於明日勿爲入來都提調近又每日入來爲之可悶明日亦勿入來可也濟恭曰邊上凡事尤宜一遵成憲嚴束彼我人橫濫之習而聞昨冬會寧開市時凡係賣買或不無不遵定例之弊云蓋其定例故宰臣另用心力盛水不漏行之三四十年北邊市弊之得以釐正民生之得以保存專賴於此今雖一事二事或有不遵此例而御史不之檢察朝廷不爲何問則不出多年定例之仍以虧壞不難知矣當該監市御史烏得無罪而地方官與兵使亦安敢曰在家不知乎臣意則今年御史必擇威望之可以憚壓者使之嚴加檢束然後昨冬穿鑿之孔穴庶可以苴補此係邊事旣有所聞故敢此仰達矣上曰旣聞之後不可任其毁壞當該開市御史拿問處之地方官則聞已身故不能檢飭之兵使從重推考修明成憲守而勿失專在於今年御史之年少剛明令該曹另擇下送可也出擧條濟恭曰高城之三日浦卽關東之第一勝區先輩皆比之於十洲三島其地之不可等閑視之也明矣傳聞何許無賴輩圖得京司關文欲毁決三日浦仍作水田旣始其役先伐浦邊鳴沙之落落長松無一餘存云矣雖因備局之發關嚴禁其役雖寢而已伐之松不可以復其舊矣當初無賴輩設或有如此萬萬叵測之計爲地方官者若或嚴禁則渠安敢肆然爲此乎況浦之去邑居不滿十里以事勢言之本官無不與聞其事則此非特爲無賴輩之罪實本官之罪也渠雖惟利是耽不見他餘而苟有一分嚴畏朝廷之心安敢乃爾此事雖似微細關係則重宜令廟堂嚴査該道無賴中造謀首倡者各別照法嚴繩京司如有眞出關押者當該官員無論品秩高下亦爲嚴加譴責地方官考出當該施以竄配之律錮其身俾不得更爲守令然後庶可爲一分癉惡之道故敢此仰達矣上曰依爲之三日浦卽關東名勝之第一勝區則出此謀爲此計斫伐松林欲墾其土者國有一分紀綱焉敢圖出京關任其行胸臆以售其陳告之奸竇況年來嚴立科條內自宮房外而各營各司土地陳告永革四一之法而除非啓下行會勿許聽施則三日浦姑無論雖半日浦豈可擅墾乎旣聞之後不可尋常處之先自本司詳査發關之委折草記當該地方官令該府嚴問口招依卿所奏勘處不禁而犯禁之道伯捧現告重勘作奸各人等令該曹該道嚴刑取招報來後以爲自本司分等草記痛繩之地可也出擧條樂性曰北關科期不遠此時評事之任不輕而重矣時任評事高宅謙年老實難强責赴任今姑改差令該曹各別擇差何如上曰已慮其老難强赴依爲之出擧條昌順曰東萊書契將爲回答而本曹參議有窠以擬望乏人累政留窠以致倭人日限已過久費日供事欠交隣令該曹從速差出以爲答書契修送之地何如上曰前望中罷散人竝敍用令該曹口傳差出待下批牌招擧行可也出擧條命退諸臣以次退出
정조 18년
行都承旨鄭大容別入直行左承旨洪聖淵坐直行右承旨洪義榮坐左副承旨韓晩裕坐右副承旨尹行任內閣進同副承旨李益運坐直注書鄭文始仕一員未差假注書趙台榮仕直事變假注書尹濟弘仕
정조 18년
藥房提調臣鄭昌順副提調臣鄭大容啓曰伏未審夜間聖體調攝若何寢睡水剌之節何如湯劑旣令姑停茶飮難以責效臣等益不勝焦鬱之至率諸御醫趁早入診詳察聖候更議湯劑之停進當否爲宜臣等不任區區憂慮敢來問安竝此仰稟答曰知道當劑然後責效停進當否入侍時議定可也
정조 18년
假注書趙台榮拿處代以李允謙爲假注書
정조 18년
尹行任啓曰假注書李允謙時無職名令該曹依例付軍職冠帶常仕何如傳曰允
정조 18년
掌樂提調前望單子入之鄭昌順落點
정조 18년
以趙台榮囚單子傳于洪聖淵曰付過還職
정조 18년
李益運以賑恤廳言啓曰贈水使梁塤葬需從優題給事命下矣錢一百兩木一同題給之意敢啓傳曰知道
정조 18년
尹行任以備邊司言啓曰畿湖沿邑鎭漕稅船護送等節依傳敎別遣本司郞廳更考勤慢矣卽遣摘奸郞廳柳春源手本則以爲畿湖沿邊各邑鎭漕稅船護送等節兩道監營十分嚴飭各邑鎭擧皆惕念少無不勤之弊而至於洪州保寧藍浦庇仁等四邑則稅船過去時間或不爲護送過境後謄來隣邑鎭護送標文以着實護送瞞報巡營此雖下屬流來奸套其爲護送不實之弊莫大於此云矣漕稅船護送之法至爲嚴重況於年來臭載之患種種相續前後飭敎極其嚴截則其所擧行尤豈敢一毫放忽而洪州等四邑之循襲謬例互相謄傳畢竟以無弊護送瞞報營門者萬萬可駭當該四邑守令爲先罷黜令該府拿問定罪不察之道臣姑爲從重推考稅船尙未準泊無或如前罪上添罪之意申加嚴飭何如傳曰允稅穀未畢輸宜令不謹之渠輩自效其能俾圖贖罪守令罷拿待畢輸運捧傳旨居前抽栍更爲考察眞有贖罪者仍爲分揀益不動念者卽其地定配可也
정조 18년
尹行任以備邊司言啓曰領府事蔡濟恭所啓高城之三日浦卽關東之第一勝區先輩皆比之於十洲三島其地之不可等閑視之也明矣傳聞何許無賴輩圖得京司關文欲毁決三日浦仍作水田旣始其役先伐浦邊鳴沙之落落長松無一餘存云矣雖因備局之發關嚴禁其役雖寢而已伐之松不可以復其舊矣當初無賴輩設或有如此萬萬叵測之計爲地方官者若或嚴禁則渠安敢肆然爲此乎況浦之去邑居不滿十里以事勢言之本官無不與聞其事則此非特爲無賴輩之罪實本官之罪也渠雖惟利是耽不見他餘而苟有一分嚴畏朝廷之心安敢乃爾此事雖似微細關係則重宜令廟堂嚴査該道無賴中造謀首倡者各別照法嚴繩京司如有眞出關押者當該官員無論品秩高下亦爲嚴加譴責地方官考出當該施以竄配之律錮其身俾不得更爲守令然後庶可爲一分癉惡之道爲辭而批旨內依爲之三日浦卽關東名勝之第一勝區則出此謀爲此計斫伐松林欲墾其土者國有一分紀綱焉敢圖出京關任其行胸臆以售其陳告之奸竇況年來嚴立科條內自宮房外而各營各司土地陳告永革四一之法而除非啓下行會勿許聽施則三日浦姑無論雖半日浦豈可擅墾乎旣聞之後不可尋常處之先自本司詳査發關之委折草記當該地方官令該府嚴問口招依卿所奏勘處不禁而犯禁之道伯捧現告重勘作奸各人等令該曹該道嚴刑取招報來後以爲自本司分等草記痛繩之地可也事命下矣敦寧府下吏爲先捉來査問則以爲上年十月狼川居金洛爲名人見渠謂高城三日浦下空閑地三年前狼川等傍近邑民築堰作畓者爲十餘斗落而貯水處有松木數十株其時郡守金復根以客舍修補次報營門受題斫伐也以其水深之故毁堤決水而斫取仍不改築若自本府發關完築則土屬本府民當蒙利云故渠以此意言于參奉元有朋則以爲此是有利於本府者告于堂上無妨云故渠以所志呈于公事堂上蓮洞李判敦寧則以發關題狀仍爲行關矣上年十一月該道枚擧邑報以名區沈沒已非等閑近地墳塚因此毁壞不可勒令改築之意防報其時堂上雖以不可中撤更爲嚴査之意題送已知其必不成之事矣今年二月領議政宅招問此事故告以實狀則分付內此後若有憑藉築堰之事則當嚴刑重治原關星火收還之意卽速發關故卽爲發關則該道以到付報來此外無他可告云矣京外無賴輩之稱以可懇之土陳告京司圖出關文者年前飭敎不啻申嚴則本府該堂之誤聽吏言率爾發關所失非細亟施削職之典參奉元有朋亦令該府拿問處之今以吏供觀之則三日浦下作畓已在三年之前其時許墾之本官及知而不禁之道臣當爲罪首當該郡守亟令本道捧現告施以竄配之典作畓時不禁之道臣及報營斫松之守令許題之道臣一體捧現告施以譴罷之典雖以時道伯言之自本司發關査問乃在今春而形止之報尙無皁白其在事體不可置之施以罷職之典敦府作俑之吏爲先移送法曹嚴刑照法鄕民之作奸者松木之前後所斫株數姑待該道嚴査報來後草記勘處何如傳曰允
정조 18년
禁府啓目利城前縣監成夏鎭亦問目內辭緣泛稱遲晩刑推得情何如判付啓除刑推議處爲良如敎
정조 18년
禁府啓目花梁前僉使趙東旭亦問目內辭緣泛稱遲晩刑推得情何如判付啓除刑推議處爲良如敎
정조 18년
禁府啓目粘前判官尹玄錫亦京司上納關係莫重而身爲舊倅謂有由吏處當捧之錢威脅邑吏勒取公貨至於九百二十一兩之多揆以紀綱極爲痛駭以此照律何如判付啓依允
정조 18년
洪聖淵以義禁府言啓曰保放罪人成夏鎭趙東旭還囚捧供之意敢啓傳曰保放之命政爲滯囚則何去而此草記前坐起不爲之乎其時開坐堂上推考不能提醒之行首都事拿處可也
정조 18년
禁府啓目義禁府行首都事宋景載原情云云傳旨內辭緣泛稱遲晩刑推得情何如判付啓如渠都事置之禁府則恤囚之擧反歸滯獄所當汰去而旣有向來下敎姑爲分揀後勿如是之意嚴飭放送爲良如敎
정조 18년
禁府啓目粘趙東旭議處云云以此照律何如判付啓渠何足照律出付畿營收殺嚴懲爲良如敎
정조 18년
禁府啓目北評事嚴耆原情云云傳旨內辭緣泛稱遲晩所當請刑是白乎矣曾經侍從勿爲請刑載在大典通編議處何如判付啓持斧於接彼境之地而往屈尙嚴任他埋格莫能以法從事豈可以自下嚴治爲自明之端乎削職放送爲良如敎
정조 18년
禁府啓目粘成夏鎭議處云云以此照律何如判付啓依允
정조 18년
禁府照目尹玄錫矣本府議啓內京司上納關係莫重而身爲舊倅謂有由吏處當捧之錢威脅邑吏勒取公貨至於九百二十一兩之多揆以紀綱極爲痛駭以此照律罪杖一百收贖告身盡行追奪流二千里私罪奉敎依允爲旀功減一等爲良如敎
정조 18년
禁府啓目前敦寧參奉元有朋原情云云傳旨內辭緣泛稱遲晩刑推得情何如判付啓土地折受本非自下擅爲之事其律至嚴兺除良年前新有定式尤何等截嚴則渠是何人乃敢無難冒法言於堂上乎堂上之樂聞於救弊之際循例漫題不是異事渠雖末蔭卽亦士夫則犯科於田土之事甘爲毁蔑常憲之人由前由後萬萬痛惡卽其地高城郡勿限年定配仍施禁錮之典爲旀名以受敎則爲京外有司之臣者當信如金石奉若拱璧守而勿失莫敢差跌卽臣分之所固然是去乙此雖微事所以設禁之本意出於爲民邑也杜奸竇也未見入啓文蹟乃敢依例擧行若此則法將焉用卿等取考受敎當該觀察使以下冒犯者勘以定式之律卽爲草記將此判付廟堂申明嚴飭京外俾作他山之石爲良如敎
정조 18년
洪聖淵以義禁府言啓曰時囚罪人元有朋原情公事判付內當該觀察使以下冒犯者勘以定式之律卽爲草記事命下矣定式後觀察使以下冒犯者令本道指名狀聞後勘律何如傳曰允
정조 18년
禁府照目利城前縣監成夏鎭矣本府議啓內昨年申飭何等申嚴而身爲地方官莫重祭享所用魚藿船不謹護送以致臭載之境事體所在極爲可駭以此照律罪杖一百收贖告身盡行追奪私罪奉敎依允爲旀功減一等爲良如敎
정조 18년
知春秋具㢞疏曰伏以臣獲罪神天禍及臣父永抱窮天之痛遽訖祥禫之制冥然苟活人理都絶噫臣父在世之時每以受恩罔極無一報答感激凜蹙夙宵如結居常戒子姪之言未嘗不在於此及於病革掘手垂涕曰吾今已矣汝輩必以吾今日之心爲心究吾未卒之志庶免負國之歸則吾可瞑目而歸矣臣雖頑如木石豈忍忘之到今殘喘獲延復出於世一分移孝之道獨有報君恩三字而已第臣竊有所隱痛於中者臣家以勳戚之裔三世五卿偏蒙兩朝之恩渥一門四貴至荷罕有之華褒臣之闔門豈不且感且榮而惟惴惴焉滿盈是懼畢竟過福之災不丁於臣身而及於臣父崩冤之極有若由臣而然每念及此不覺黯然神鑠澘然涕出五情如摧萬念都灰夫豈有復着衣冠更廁周行之望而迺於千萬夢想之外伏蒙春秋除旨臣手奉恩誥無處告榮只與臣母揮涕攢祝而已葵藿傾陽物性尙然駕屨不俟古訓粗識豈不欲竭蹶卽出以效叩謝之義少伸逖違之忱而顧臣情界如右所陳咫尺天門無路進身玆將悲苦之私敢籲玆覆之下伏乞天地父母哀臣之心而憐臣之言特命卽賜鐫遞俾得小安微衷千萬幸甚臣無任屛營祈懇之至答曰省疏具悉卿其勿辭行公
정조 18년
甲寅七月十八日辰時上御重熙堂藥房入診入侍時提調鄭昌順副提調鄭大容右副承旨尹行任記事官鄭文始記注官金良倜記事官吳泰曾檢校直提學徐有防原任直提學徐鼎修檢校直提學金載瓚一直提學徐龍輔醫官金孝儉金光國周命新李敬培李周憲安昌禧吳仁豐丁希泰以次進伏訖昌順等曰夜來寢睡諸節若何上曰昨夜則五更以後暫時寢睡而膈痰往來亦不得穩睡矣昌順曰湯劑尙未定當故不得仰請進御諸醫使之入診議定何如上曰今日又有外氣雖當劑難以進御姑爲停止好矣命大容書傳敎曰太常擧行與樂院自多相値於大享時掌樂提調徐有防許遞前望單子入之又命大容讀公事書判付訖仍命退諸臣以次退出
정조 18년
甲寅七月十八日未時上御重熙堂同副承旨入侍時同副承旨李益運假注書趙台榮記注官承膺祚記事官吳泰曾以次進伏訖上曰照訖講試官尙不差出委折承旨筵退後問于該曹以稟可也命書傳敎曰今聞承宣提稟黃海都事金熙稷時在安東地勢難趁期上來江原都事洪秀晩有親病全羅都事李錫夏有身病云竝改差後日政差出命退承史以次退出
정조 18년
甲寅七月十八日酉時上御重熙堂右副承旨入侍時右副承旨尹行任記事官鄭文始記注官承膺祚記事官吳泰曾以次進伏訖上命行任書榻敎曰進御加減二香散一貼煎入上曰副提調入侍賤臣承命出傳與副提調鄭大容偕入進伏上曰湯劑預煎以待待下敎卽入宜矣仍命退承史以次退出
정조 18년
行都承旨鄭大容別入直行左承旨洪聖淵坐行右承旨洪義榮坐直左副承旨韓晩裕坐右副承旨尹行任內閣進同副承旨李益運坐直注書鄭文始仕一員未差假注書趙台榮仕直事變假注書尹濟弘仕
정조 18년
藥房都提調臣洪樂性提調臣鄭昌順副提調臣鄭大容啓曰伏未審夜間聖體調攝若何寢睡水剌之節何如昨日湯劑進御之後外感之候果有差勝之效乎臣等率諸御醫趁早入診詳察聖候議定繼進當否爲宜臣等不任終宵憂慮敢來問安竝此仰稟答曰知道雖似外氣亦不分明夜間添劇之餘姑難酬接問于醫官先爲議藥宜矣
정조 18년
王大妃殿惠慶宮中宮殿內閣政院玉堂夕問安答曰知道
정조 18년
洪義榮啓曰領府事蔡濟恭判府事朴宗岳金憙右議政李秉模爲承候來待矣傳曰今日則酬接難矣退去以便將攝
정조 18년
傳于洪聖淵曰左承旨入侍
정조 18년
以開城留守李冕膺狀啓民家失火人口燒死恤典題給事傳于尹行任曰旱災無前民憂益殷際見狀辭百餘戶被燒致傷者爲數人極甚矜惻特遣宣傳官慰諭民人其所顧恤之方依口傳下敎傳于守臣使之擧行後狀聞炎熱若此結構庇蔽若不拔例何以免中暍之患乎廟堂嚴飭該府俾卽奠接形止報來後草記
정조 18년
以李汝節囚單子傳于李益運曰保放
정조 18년
以金翰周囚單子傳于李益運曰保放
정조 18년
洪義榮以禮曹言啓曰傳曰旱災孔酷病裏焚灼寧欲無訛予則曰罪已貶躬之擧爲目下急務自今日限得雨間減常膳撤法樂以此分付該曹事命下矣取考祈雨祭謄錄則在前自上悶旱減膳撤樂之時依例以勿擊鼓擧行而壬寅年減膳撤樂時勿擊鼓一節依甲申年例安徐事草記蒙允矣今亦依近例安徐之意敢啓傳曰知道
정조 18년
洪義榮以禮曹言啓曰郊壇四孟朔遣禮郞看審有無頉自該曹草記事定式矣發遣郞廳各壇次第摘奸則南壇祈雨壇司寒壇漢江壇厲壇壇上及四面紅箭門墻垣階砌俱皆無頉先農壇壇上及墻垣無頉西南邊階砌石塗灰及紅箭門柱根塗灰竝間間剝落先蠶壇壇上及墻垣階砌無頉南邊紅箭門柱根朽傷塗灰剝落雩祀壇壇上及墻垣階砌無頉東西邊紅箭門橫木各一箇缺傷卽爲修補事分付該監此後看護等節着實擧行事各別申飭之意敢啓傳曰知道
정조 18년
甲寅七月十九日未時上御重熙堂左承旨入侍時行左承旨洪聖淵假注書趙台榮記注官承膺祚記事官吳泰曾以次進伏訖上曰右承旨入侍出榻敎賤臣承命出傳行右承旨洪義榮進伏上曰進御加減二香散前方中加葛根升麻各一錢一貼煎入出榻敎命書傳敎曰旱災孔酷病裏焚灼寧欲無訛予則曰罪已貶躬之擧爲目下急務自今日限得雨間減常膳撤法樂以此分付該曹命退承史以次退出
정조 18년
甲寅七月十九日初更上御重熙堂右副承旨入侍時右副承旨尹行任記事官鄭文始記注官承膺祚記事官吳泰曾以次進伏訖上曰進御加減二香散前方中便香附杏仁加五分去升麻葛根一貼更爲煎入出榻敎仍命退承史以次退出
정조 18년
行都承旨鄭大容別入直行左承旨洪聖淵坐行右承旨洪義浩坐直左副承旨韓晩裕坐右副承旨尹行任內閣進同副承旨李益運坐直注書鄭文始仕直一員未差假注書趙台榮仕事變假注書尹濟弘仕
정조 18년
藥房都提調洪樂性提調鄭昌順副提調鄭大容啓曰伏未審夜間聖體調攝若何寢睡水剌之節何如昨日湯劑連爲進御之後外感之候益有差勝之效乎當此靜攝之時臣等之未得入診已至經宿只憑醫官之口傳議定湯劑區區下情之焦鬱有不可言而其在保護之任亦欠愼重臣等率諸御醫趁早入診詳察聖候議定繼進當否爲宜臣等不任終宵憂慮敢來問安竝此仰稟答曰知道旱氣若此病思如焚夜因煩鬱之症不得着睡朝來諸症一味無減當此㦖旱焦燬之時却藥過於分數雖不得不黽勉呑飮至於備例之診筵何心如例晉接湯劑則問于入侍醫官議定宜矣
정조 18년
王大妃殿惠慶宮中宮殿內閣政院玉堂口傳夕問安答曰知道
정조 18년
鄭大容啓曰大司憲未差執義李遇濟掌令鄭毅祚韓用鐸持平洪秉臣南履翼呈辭監察茶時之意敢啓傳曰知道
정조 18년
傳于洪聖淵曰軍士房承旨入侍
정조 18년
傳于洪義榮曰第四次祈雨祭不卜日行于南壇遣大臣行祀明日受香雩祀壇同日設行遣重臣事分付禮曹
정조 18년
備邊司薦望以李秉鼎爲守禦使
정조 18년
尹行任啓曰新除授守禦使李秉鼎卽爲牌招敎諭書及密符傳授何如傳曰允
정조 18년
李益運啓曰疏滌明堂之水卽亦遇旱應行中一事近於城內大小川溝坊曲渠澮果皆一一嚴飭潔除廟堂亦或察飭乎問啓事命下矣問于漢城判尹尹師國則以爲旬前另飭各部內坊曲之渠澮一竝疏滌而其後果未及申明知委今伏承問啓之命誠不勝惶恐之地云問于備邊司則以爲似此微事不能預飭致煩靜攝中提敎惶恐萬萬不知所達云矣敢啓傳曰知道
정조 18년
傳于洪聖淵曰發遣吏郞諸執事淸齋與否摘奸以來
정조 18년
敎守禦使李秉鼎書王若曰三輔重鎭政須雙全之材八座崇班宜界一代之望歷數在廷無以踰卿眷彼南漢形便之基實是東國捍衛之所天設險阻有山河襟帶之形地稱要衝控湖嶺水陸之路綢繆陰雨壯哉從古之設施表裏城池允矣爲國之屛翰故當委毗之日每軫難愼之衷惟卿餘事文華歷試內外才猷優裕已著通鍊之譽言議激昻自有秉執之義西京按節利器可別於錯盤東銓持衡素志尤見於注擬所以眷遇之愈摯況又僉擧之攸同玆授卿以南漢山城守禦使卿其益懋遠圖無墜明命幕府裘帶奚取嘯咏之閑保障繭絲須念輕重之別莫謂書生之昧軍旅宜勉古人之同戚休於戲桑土良謨政是爲忠爲孝之日桐鄕遺愛期追乃父乃叔之風故玆敎示想宜知悉知製敎朴吉源製進
정조 18년
甲寅七月二十日午時上御重熙堂軍士房承旨入侍時右副承旨尹行任記事官鄭文始記注官金良倜記事官吳泰曾以次進伏訖上曰進御加減二香散停止加減正氣散一貼煎入出榻敎上曰王大妃殿進御六和湯停止香薷六君子湯自今日一貼式限三貼煎入出榻敎上曰左邊捕盜大將趙圭鎭右邊將兼察牌招聽傳敎出榻敎命書傳敎曰疏滌明堂之水卽亦遇旱應行中一事近於城內大小川溝坊曲渠澮果皆一一嚴飭潔除廟堂亦或察飭乎問啓仍命退承史以次退出
정조 18년
甲寅七月二十日未時上御重熙堂禮房承旨入侍時行右承旨洪義榮記事官鄭文始記注官承膺祚記事官吳泰曾以次進伏訖上曰大提學洪良浩牌招四次祈雨祭祭文製進出榻敎仍命退承史以次退出
정조 18년
甲寅七月二十日酉時上御重熙堂同副承旨入侍時同副承旨李益運記事官鄭文始記注官金良倜記事官吳泰曾以次進伏訖上曰祈雨祭祭報府持來賤臣承命捧入上曰典祀官以本寺正及判官塡差大祝中年老者亦爲改差事分付銓曹仍命退承史以次退出
정조 18년
行都承旨鄭大容別入直行左承旨洪聖淵坐直行右承旨洪義榮坐直左副承旨韓晩裕奉審進去右副承旨尹行任內閣進同副承旨李益運奉審進去注書鄭文始仕一員未差假注書趙台榮仕直事變假注書尹濟弘仕
정조 18년
藥房都提調臣洪樂性提調臣鄭昌順副提調臣鄭大容啓曰伏未審夜間聖體調攝若何寢睡水剌之節何如昨日湯劑進御之後諸節益有差勝之效乎臣等昨奉批旨以憫旱之聖念不許診筵之備例臣等尤不勝焦鬱之至方寸之禱雖篤於對越靜攝之節宜趁於保護不可以憂災之念或忽於保嗇之道臣等率諸御醫趁早入診詳察聖候議定繼進湯劑爲宜臣等不任終宵憂慮敢來問安竝此仰稟答曰知道夜間諸症越添至今不能接眠雨意漠然杲杲愈甚備例晉接非所可論如焚如惔實欲無知只與醫官等議進湯劑宜矣
정조 18년
尹行任啓曰來二十五日朝參日次矣敢稟傳曰停
정조 18년
以時原任大臣請對啓辭傳于洪義榮曰惟今之旱何以致之否德忝位愆尤多端天怒而民怨所以謫現於外者有若是大抵災祥之來由人所召人事修於下而災不卽滅豈理也消弭而轉回修省而勵明務盡底豫之方以冀徯應之休者必有其道顧予病裏荒思無以自度卿等退與六卿之長籌司諸臣會于廟堂爛講以聞亦令政院將予草敎敷衍文字廣求直言於中外
정조 18년
行都承旨臣鄭大容行左承旨臣洪聖淵行右承旨臣洪義榮左副承旨臣韓晩裕右副承旨臣尹行任同副承旨臣李益運等啓曰伏以我聖上憫旱一念丙枕靡安夜夜明發閱月失睡憧憧對越昃日忘餐證候由是而越添診筵由是而牢拒至有減膳之命迺在靜攝之中小大焦遑靡所止屆卽因大僚請對之啓又降中外求言之敎責躬之旨求助之誠丁寧懇惻有足以孚格神明感回天心者臣等聚首奉讀不覺感涕之自零雖殿下謙卑自牧至下代草之音而非但臣等文辭拙訥有不足以發揮聖敎之萬一所下百有餘言言言惻怛字字懇到乃以若恫在己之念不有諸節添加之戒不許藥院之召接至命籌謨之爛講應天之道惟在懋實感人之方不係多言則有非如臣等所可模劃以此批旨播告中外之意惶恐敢啓答曰知道
정조 18년
有政吏批判書金載瓚參判黃昇源進參議未差行右承旨洪義榮進啓曰江原監司今當差出而擬望之人乏少承旨及他道守令竝擬何如傳曰允以林濟遠爲大司諫鄭益祚爲同義禁尹光普爲司僕正李允行爲兵曹佐郞鄭東元爲掌苑別提李勉兢爲江原監司任希存爲江原都事尹秀東爲尼城縣監兵曹參判柳誼仍任事承傳故判書洪重孝贈左贊成例兼判義禁洪秀輔考以李羲甲爲全羅都事尹魯東爲黃海都事
정조 18년
兵批判書具庠進參判未差參議姜彝正病參知李祉永入直行左承旨洪聖淵進以鄭來百爲北評事僉知單邊翰誠副司直金履翼尹行元副司果洪元爕副司正尹濟弘已上單付
정조 18년
以景慕宮提調望筒傳于鄭大容曰前望單子入之
정조 18년
景慕宮提調前望單子入之洪良浩落點
정조 18년
以各司坐不坐單子傳于李益運曰減膳不坐懸頉似因謬例則然群工一倍勤勵之時反以不坐在家者是豈成說此後謬規除之事分付
정조 18년
尹行任以備邊司言啓曰因時原任大臣請對啓辭批旨有卿等退與六卿之長籌司諸臣會于廟堂爛講以聞之命矣伏惟我聖上乃於浹旬靜攝之中値此跨月亢旱之災憧憧一念夙宵兢惕珪璧徧擧益篤對越之誠常膳特減連下修省之敎症候由是越添而診筵亦不備例消弭之策詢及廟堂臣等聚首奉讀竊不勝感激欽仰之至凡係關時政而爲民瘼者以臣等膚淺之見實無以仰裨聖化而詢芻之下不敢泯默謹以數條仰陳一曰扶植名義近因名義之掃地以致凶逆之滔天三綱隳矣九法斁矣國何以爲國而人何以爲人乎似此風氣駸駸然莫可收拾殿下雖扶之植之砥礪一世尙患其猝難轉回乃反言涉二字刀割則必摧折之鉗制之使此氣節之漸就委靡者益復消磨義理之不絶如綫者益復湮晦當言而不言則始焉若有羞愧免罪而苟容則末乃恬然無事其流之弊甚至於放倒廉隅弁髦義理不識世間有名義二字習俗澆漓日甚一日朝著之上沒模稜而尙鄙俚庠序之間樂放縱而賤拘檢聖念縱勤於中朝頹風莫振於尙草目下之最可憂最急務莫過於此若論矯救之道則惟在於廣開不諱之門將用尙節之人如其言之涉於名義則雖或過激必假借而優容如其跡之歸於容悅則雖或彌縫必明辨而痛斥擧直措枉昭示好惡則人知勸懲之方世無骪骳之習名義不期扶植而世道自底丕變矣二曰振勵紀綱近因紀綱之解紐以致堂陛之不嚴法筵之上未見肅敬之儀班聯之間率多雜沓之事此已寒心矣文章所以表貴賤而衣服之僭踰無節名分所以別上下而等級之隳乖日甚金石關和之嚴而有司無難廢格槐棘卿月之重而庶僚容易侵侮朝廷爲四方之標準則守宰之凌踏方伯胥屬之侵犯長吏者有之矣士夫爲下民之模範則常賤之詬詈班族幼少之慢蔑長老者有之矣前後飭敎不啻諄復而初若惕勵終又因循等威以之而日卑法禁以之而日弛此豈國家細憂也哉若論今日之致此則莫非臣等不能董率之罪繼自今另飭京外掌法之臣似此蔑分凌節之習違令冒禁之類隨現痛繩守法不撓俾一世之人皆知警畏不敢踰越典章則紀綱不期振礪而流弊自底痛革矣三曰奬廉懲貪近因廉貪之無所勸懲以致民生之日就困悴凡今日處營閫而爲守宰者驟觀外面雖無大不法大無良細考其實未必皆然攛挪公穀便成妙計掊剋毒手恣行暗地雄藩腴閫尙留歸後之公債薄郡殘縣率多科外之徵斂良田之廣占者謂之有才而乃反年除歲遷官橐之如洗者譏其無能而終歸一斥不復懲貪之典雖嚴而倖免居多奬廉之敎雖勤而掄選尙稽繡斧之按廉一例無實蔀屋之怨咨九重之難徹如是人何以畏法民何以聊生乎若論矯救之道則莫如勸懲之爲先此後毋論營閫守宰如有貪墨之現發者不少饒貸快施烹阿之典至於廉白之人則依前成命亟加採訪別般奬用則廉貪不期勸懲而民生自底按堵矣四曰理獄淸刑近因審理之屢行宜無冤枉之可言而重獄登聞之外豈無他囚之瘐滯者乎恤刑之絲綸雖出至恩京外之對揚未盡其道一番成案不復閱實而會推徒歸於文具單抄要語獄理多眩而議讞或失其情節是豈掌法之臣按獄之體乎至於挾私逞憤濫杖傷命者勒構罪名瞞報道臣以爲畢竟掩迹之計者間或有之如是而濫殺之律將何所施抱冤之類何以得伸乎若論矯救之道則莫如淸理之爲先內而秋曹外而諸道另加嚴飭毋泥前套毋主己見文案務從詳備情實無少疑晦刑杖量其罪犯典則無敢違越則刑獄不期淸理而罪囚自無幽冤之弊矣五曰愼惜名器近因名器之䙝越以至政注之淆雜文武薦選已壞於登第之初兩銓通擬又從於陞六之後與者本自無難受者不以爲榮而至於納粟勸分之佩符相贖武魁雜技之報瓜輒移官方之紊亂到此而尤無可言若論矯救之道則莫如愼遴選而汰冗雜嚴飭兩銓之臣亟行激揚之政凡係通擬之職一遵公議毋敢容私雜技滿瓜切勿擅移在職不勝摘發刊汰則名器不期愼惜而仕路自底澄淸矣當此遇災恐懼之日數條陳敷不足爲上下交修之道而若能以實心行實政俾有益於民國則亦或爲轉災爲祥之一助嚴飭京外諸臣使之着意擧行何如傳曰病中煩渴忒甚竟夕坐待望眼欲穿者此草記一張將爲爽喉沃肺之淸涼散及見所陳五條雖似常談亦自有理然載之空言不若見諸行事之深切著明予甚否德五條之不能修明昔非不足致有今日之旱災則卿等之不遐予不卑我提警撕察俾予自覺其愆尤闕遺者政在於右五條如是爲病不如是爲藥之肯綮而今其爲說能不爲無當而抑或有裨於側身修行乎不問則已旣問之只賜例批而止是誠誠乎否乎願以五條今日以前不能修明之由今日以後何以修明之方更聞於卿等卿等須以若箚若疏爲予極言之可也
정조 18년
尹行任以都摠府言啓曰今日入直內三廳武兼禁軍及軍兵等當爲中日習射而祈雨祭齋戒相値不得爲之之意敢啓傳曰知道
정조 18년
甲寅七月二十一日辰時上御重熙堂右副承旨入侍時右副承旨尹行任記事官鄭文始記注官金良倜承膺祚以次進伏訖上曰提調入侍賤臣承命出傳與藥房提調鄭昌順偕入進伏上曰亢旱比酷爲民事更添一病矣昌順曰俄承口啓批旨下情不勝焦鬱而以我聖上對越之誠安得不然而民情非不遑急當此將攝之中過度用慮實非節宣保嗇之道伏願寬懷聖念以思調養之方是臣區區之望上曰至於湯劑緣此症情不得不議定進御而若其診筵之召接何可如例乎昌順曰聖敎縷縷於悶旱一念憧憧於爲民臣等不勝欽仰之至然而診筵召接雖不得如例而診察議藥不容少緩矣上曰此亦不安于心不得從卿之言湯劑只爲煎入宜矣仍命退諸臣以次退出
정조 18년
甲寅七月二十一日三更上御重熙堂禮房承旨入侍時行右承旨洪義榮假注書趙台榮記注官金良倜承膺祚以次進伏訖上曰金虎門及城門仍留乎義榮曰俄伏承下敎故果仍留矣上曰奉命承旨入來後使之下鑰可也命退承史以次退出
정조 18년
行都承旨鄭大容別入直左承旨未差行右承旨洪義榮陳疏出去左副承旨韓晩裕坐直右副承旨尹行任內閣進同副承旨李益運坐直注書鄭文始仕一員未差假注書趙台榮仕直事變假注書尹濟弘仕
정조 18년
藥房提調臣鄭昌順副提調臣鄭大容啓曰伏未審夜間聖體調攝若何寢睡水剌之節何如昨日湯劑進御之後益有差勝之效乎伏想憫旱之念每當將事之夜坐待明發丙枕未安區區下情益不勝憂煎之至臣等率諸御醫趁早入診詳察聖候議定繼進當否爲宜臣等不任終宵憂慮敢來問安竝此仰稟答曰知道朝氣不如昨日而湯劑則姑爲停止可也
정조 18년
尹行任啓曰大司憲未差執義李遇濟掌令鄭毅祚韓用鐸持平洪秉臣南履翼呈辭監察茶時之意敢啓傳曰知道
정조 18년
傳于尹行任曰明日內閣政院玉堂問安勿爲之
정조 18년
傳于尹行任曰京畿監司入侍
정조 18년
尹行任啓曰奏御文字何等審愼而金吾囚供啓目印跡旣甚漫漶所踏又不當中太欠敬謹萬萬可駭臣之矇然捧入極甚惶恐當該禁府堂上所當重勘而本院請推之外無他可施之罰何以爲之敢稟傳曰竝罷職
정조 18년
鄭大容啓曰行右承旨洪義榮疏批已下卽爲牌招察任何如傳曰允
정조 18년
鄭大容以吏曹言啓曰新除授江原都事任希存呈狀內矣身與本道春川府使李尙度爲親査應避之嫌狼川縣監李東實爲娚妹應避之嫌照例遞改云矣未赴任都事與守令相避則都事遞改載在法典江原都事任希存依例改差何如傳曰允
정조 18년
尹行任以備邊司言啓曰卽見摠戎使鄭民始京畿監司徐龍輔江華留守曺允大京畿水使許任永宗防禦使李普溫統制使申大顯平安兵使申應周江原前監司沈晉賢北兵使崔景岳南兵使李格忠淸兵使李潤國水使尹範敍黃海兵使姜五成全羅兵使李周爀慶尙前左兵使李禹鉉右兵使白師誾秋操取稟狀啓則以爲今秋水陸操及巡操巡歷巡點聚點何以爲之事請令廟堂稟旨分付親騎衛馬兵勸別武鄕騎士武學等都試及校生考講依例設行爲辭矣詰戎之政許久停廢雖甚可悶而見今亢旱如此秋事登稔有未可必此時擾民在所當念諸道水陸操巡操及巡歷巡點竝令停止各樣都試及校生考講使之依例設行而至於官鎭門聚點則另加嚴飭着意擧行俾有實效事分付何如傳曰允
정조 18년
尹行任以義禁府言啓曰時囚罪人尹玄錫杖一百收贖告身盡行追奪流二千里定配照律公事判付內功減一等事命下矣尹玄錫功減一等杖一百收贖告身盡行追奪江原道春川府保安驛徒三年定配而以議啓內辭意具罪目依例發遣府羅將押送配所何如傳曰允
정조 18년
韓晩裕以義禁府言啓曰時囚罪人元有朋原情公事判付內卽其地高城郡勿限年定配仍施禁錮之典事命下矣元有朋卽其地江原道高城郡勿限年定配仍施禁錮之典而以判付內辭意具罪目依例發遣府羅將押送配所之意敢啓傳曰知道
정조 18년
韓晩裕以義禁府言啓曰保放罪人金翰周李汝節還囚捧供之意敢啓傳曰知道
정조 18년
禁府啓目昌原府使李汝節原情云云傳旨內辭緣泛稱遲晩所當請刑是白乎矣曾經都摠經歷勿爲請刑載在大典通編議處何如判付啓限滿報營受題改造在渠別無可罪之端兺不喩瞞許潛賣船人之奸狀畢露以今本道穡事民情不可一刻曠官以不察之失姑先附過放送使之卽爲還官爲良如敎
정조 18년
禁府啓目長興前府使金翰周寶城前郡守閔琇原情云云傳旨問目內辭緣泛稱遲晩所當請刑是白乎矣曾經宣傳官勿爲請刑載在大典通編議處何如判付啓依允
정조 18년
吏曹判書金載瓚疏曰伏以臣於日前開政以典籍韓錫仁副擬於監察之望矣蓋臣初赴政座漫不省事考案排擬未及詳加審擇而錫仁之爲孝純之孫臣實茫然不聞知耳百世之倫彝不汲一代之公議至嚴凡爲孝純後者固不可擬於法從淸顯之職而若其庶官漫司則有不必一切抧塞故不但世之尙論者本自如此臣之所受於家庭者亦然今玆臺監之望非曰爲過第臣則與他自異初當行政何必以錫仁汲汲擧似而矇眛之至有此錯了題目一出人多致訝而臣則晩時得聞悔亦無及噫臣以一無當之姿叨此百不堪之任官方政格全沒省識朝紳派閥不辨誰某殆同瞽者之埴下愚之不移而只緣忱情未孚義分是懼不得不冒沒承膺而一政纔過乃有此事卽此一端可反三隅若不早卽遞免則將見觸事僨敗自抵大戾臣固不足恤至於辱朝廷而羞當世何哉玆敢不避煩猥露章自列伏乞亟命鐫改以重銓任以安私分千萬幸甚臣無任屛營祈懇之至答曰省疏具悉此等處在卿未必不爲長處勿辭行公